
NJEZINO JEDINO DIJETE NAPISAO TON SMERDČL 


»S nama je svršeno!« govorio je uznemireno 
Rikard, dok je njegova žena šutjela i drhćućim 
prstima kidala resice na svilenoj bluzi. Prevrtala 
je zatim iz ruke u ruku i svoju torbicu, ali mužu 
nije odgovarala. Namjeravala je, da ga umiri, 
ali Rikard ju je nadalje obasuo bujicom riječi i 
^ prijekor za prijekorom padao je na neoružano 

Maričino srce. Sjedjeli su na klupi u parku. Prvi 
izljevi ljutine pršali su kao tmasti oblaci oluje, 
pa oboje zašutjeli. Kos je na bližnjem grmu zim- 
zelena pjevuckao i naglo odletio, kad je Rikard 
najednom ustao, ali tad ! je doskakutalo k njima 
njihovo dijete zajapurena lica od igre. Igralo se 
nedaleko sa svojim drugovima. Ono je zausta- 
vilo u odluci oca, a majci izmamilo tračak po- 
smjeha oko usnica. Rikard je opet počeo blago 
govoriti: 

»Meni je sve ovo dosadno, i guši me iz dana 
u dan način ovog tvog života, koji je prekriven 
plastom laži . . . Brinem se za dvoje, a to danas 
nije lako. Tvoje su brige, na našu nesreću, upra- 
vljene na drugo. Ti jedino tražiš prilike za za- 
bave i samo ruješ pod 1 temeljima našeg braka.« 

Marica nije odgovarala, promatrala je dijete. 
Rikard je bio ogorčen. Štapom je udarao po pi- 
jesku i crtao uznemireno sablasne poteze. Dijete 
ih je oboje čudnovato promatralo, kao da je tra- 
žilo izlaza. A onda je nenadano uhvatilo za štap 
i počelo pričati o svojoj igri. Promatralo je i 
majku, pa se oči roditelja sukobiše i Rikarđova 
ruka blago pomiluje mališana po kosi Dijete ga 
je molilo nijemim i nedovršenim izrazom pogleda 
za nešto. Njegova su se osjećanja odjednom iz- 
mijenila. Maričinom dušom također prostrujala 
je djetinjska ljubav i iskrenost, te je sve bilo 
zasjenjeno svijetlom blagog svijetla, koje u duše 
ljudi ulijeva oproštenje. Sumrak je u plavim bo- 
jama silazio među drveće i odijevao prozirnim 
tkaninama svako stablo, dok su roditelji u prijat- 
nosti blage jesenje večeri stupali po gradskoj 
ulici. Tu su ih na ulici pozdravila gradska svijetla 
i šum uličnih motora. Pod starom bukvom čekali 
su na tramvaj. Rikarđova ruka bila je u Mariči- 
noj, a Ivičina u majčinoj. I ova stara bukva pro- 
sula je na njihove glave nekoliko brončanih li- 
( stova. Jesen je počinjala i gradom je širila svoj 

miris, kojim je sunce današnjeg dana obojilo 
gradski zrak. Kad su došli kući, bili su nasmijani, 
a sutradan u njihovoj je bašti procvala prva kri- 
zantema. Bila je bijela krizantema. Dani su ipak 
donijeli nove borbe i promjene osjećanja. Ma- 
rica je bila nestalna, a Rikard očajan. O Uskrsu 
Ivica je izgubio majku. Marica je napustila svoga 
muža. Uskrsna zvona turobno su odzvanjala u 
Rikardovoj duši, i blagdani mu nijesu donijeli 
traženi mir. U njegovoj je duši bučalo, previralo 
kao u koritu snažne rijeke, a molitva nije dono- 




sila mir. Čak se iselio- iz starog stana, kojeg su 
mu sobe bile mrske i grešne, a dijete je poslao- 
svojoj starijoj i grbavoj sestri. Odsada je živio 
životom utučenog čovjeka, tražio svoj zama- 
gljeni cilj, ali ipak njegovo srce nije skrenulo u 
krajni očaj. Osvanuo svibanj i osunčane ruže 
prosuše mirisne stihove proljeća po baštama. Ri- 
kardova je sestra dnevno izlazila s djetetom na 
šetnju. 

Jedne nedjelje povela ga i u gradski park. 
Popodne je bilo krasno, i da prekrati vrijeme do 
večernjice, Margareta je čitala. Ivica je skakutao 
s ostalom djecom po parku i nasmijana lica izra- 
žavao onu naivnu ljepotu i čežnju za slobodom, 
koju gradska djeca imaju, kad se nalaze u pri- 
rodi. Margaretu su u čitanjja prekinula zvona 
s obližnje crkve. U parku je kupila ruže i pružila 
ih Ivici, da ih kasnije odnese na oltar Bogorodice. 
Žurili su se. Zvuk zvonova odmjeravao je obojici 
korake. Dospješe do crkvene ograde, uz koju je 
bio drum, po .kojem su neprestano jurili auto- 
mobili, kojima su se vraćali izletnici iz obližnjih 
sela. Jedan je jurio gore po sredini druma. Grba- 
voj Margareti pričini se, da bi ga mogla predu- 
hitriti. Pohita s Ivicom u trku, ali kako je Ivičim 
korak bio sporiji, desni autov blatobran otrgne 
Ivicu iz njene ruke, pa ga zavitla pod stražnje 
kolo. Dijete krikne i lupi lubanjom o pločnik. 
Krv pljusne. Auto stane. Iz auta bijesno se izvali 
ugojeni gospodin i drhćući podigne dijete, da ga 

(Svršetak na str. 361.) 



Slika desno: 

CVAT PROLJEĆA NAD GRADIĆEM U DOLINI 


VAKODAI OBIČAJI O JIJRJEVDAAr 

IZ PETROVA SELA KRAJ DRNIŠA U DALMACIJI — NAPISAO F. LUJO PLEPEL 


Narodni običaji o Jurjevdanu toliko su u na- 
rodu Ukorijenjeni i mili, da ih je narod opjevao: 
»Nema ljeta bez Jurjeva danka 
Niti brata, kog ’ ne rodi majka.« 

Narod se veseli Jurjevdanu kao krsnom imenu, 
narodnom i junačkom svecu, zato narodna pjesma 
pjeva: »Jurjevdanče junački sastanče«. Narodna 
duša istovjetuje Juru sa zelenim premaljećem. 
»Eto Jure na zelenom konju«. Jurjevdan je u 
narodu učo-vječeni znamen živoga proljeća, kad 
priroda svlači sa sebe mrtvo zimsko ruho, a za- 
odijeva se zelenim listom, budi se na život, kiti 
se cvijećem i zemlja ogrijana toplim suncem ze- 
lenom se travom zarunila. 


U Petrovu polju kraj Drniša od birzemana je 
običaj, da momci i djevojke jutro rano uoči Jur- 



PETROVOPOLJE SA G RK 0 K ATO LI ČK OM CRKVOAV 


jeva okite Ikuće i domove. Kićenje ne smije za- 
teći granuće sunca. 

Podvečer uoči Jurjeva već je spremno i sa- 
brano svakojako planinsko cvijeće, i ljubica pla- 
ninka, što- u grmu cvjeta, i mesliđen mirisavi, 
koga djevojke među svojim cvijećem goje i ti- 
hom rosom zalijevaju, i cvijet kruške, pitomače, 
šljive, praskve, vrijeska, ive i kadulje, i sve, što 
se njima sviđa za kićenje da se kiti . . . Kad su 
već djevojke svo nakiće spremile, kako su odu- 
mile, dogovore se među se, gdje će se sastati i od 
koje će kuće momačke ili djevojačke početi. I 
kako su se dogovorile, onim redom kuće i obre- 
đuju, cvijećem, dapače i čitavim zelenim granjem 
kite. Tiko i uljudno kućama dolazeći, nek domare 
ne btide, i što rukom mogu doseći, okite kako i 
koliko im prilike dopuštaju. 

Desi se katkada, da momci kakvoj lijepoj dje- 
vojci, što ih redom odbija ili manom kudi, za 
slatku osvetu kuću crnim trnom okite. Crni trn 
imade cvijeće lijepo i mirisavo, ali mu je značenje 
, po djevojku crno, jer na Jurjevdan okititi dje- 
vojačka vrata ili prozore zelenim trnom znači 
zaželjeti joj najcrnju nesreću, naime: i da se sreće 
ne dovine, ili ako joj sreća i ručna, nek od nje 


porod ne potekne. Ali, takvom makar i slatkom 
osvetom momci se rijetko služe, jer to izazivlje 
i prijekor i rđavo raspoloženje u selu. Ako koju 
takvim kićenj'em i pecnu, već joj medenim nači- 
nom dadu razumjeti, da to nije za nikakvu zbilju 
već za jednu dobrohotnu mladenačku šalu. 

Kićenje se ima dovršiti do pred zoru. Mlado 
sunce kada grane, ima naći sve kuće okićene. 

Čim su djevojke okitile, kud su odumile, tiho 
se vraćaju svojim kućama i ne će lijegati u krevet 
već iščekuju Jurjevdan na nogama, jer koju 
sunce na Jurjevdan zateče na nogama, ta će kroz 
svu godinu biti hitra ranoranka i na posao harna, 
dok ona, koju sunce u krevetu prevari, bit će 
kroz svu godinu pospana, na posao spora i otpor- 
na, a takva je djevojka u selu i prijekorna i ne- 
prijatna. 

Kako sunce grane, djevojke se umivaju u vodi, 
u koju ubace ljubice planinke, te kao što im voda, 
tako nek i lice miri, kad 1 im sunce pod grlo zaviri. 

Jutrom, a to slijedi i kroz cijeli dan, djevojke 
kad idu po vodu, čim se ugledaju, jedna brže od 
druge među se dovikuju se: 

» Zelen drvo, zelen drin (drvo drenovo), 

Na ti moj drim (moj drijem).« 

Ili: » Jurjevdanak — na ti moj sanak.« 

U narodu je običaj, da se na Jurjevdan na vu- 
nenom užu djevojke culjaju, jer koja se taj dan 
na užu culja, kroz svu godinu ne će je kosti bo- 
ljeti. S istog se razloga momci valjaju po raži. 

U vrijeme dok su stari nosili perčine, svaka 
mlada morala je toga dana kućnom starješini 
češljati i upletnjak splesti. Po tom bi se starci sa 
okićenim perčinom sabirali na sijelo i razgovor. 
Na sijelu uz tu prigodu nije se smjelo ni o čem 
drugom govoriti već o svetim riječima, samo »o 
božanjstvu«. Ženska ni jedna nije smjela tuda ni 
proći, a još manje uz »ljude« se naći. 

Tek kad bi se sijelo staraca imalo rastajati, 
mlade bi nevjeste i djevojke kolo uhvatile i ko- 
lom starce opkolile i u kolu o proljeću, mladosti 
i životu pjesme izvodile i starcima svojim nami- 
jenile . . . Ovaj se običaj danas utrnuo i izgubio. 

Kad na Jurjevdan djevojke polaze k crkvi, nose 
u rukama cvijeće, neka se ,po cvijeću djevojke 
poznaju. A iza mise hvataju se u kolo i veselom 
pjesmom kolo začinjaju: 

» Sveti Jure dariva darove 
Tihe rose, zelene gajove, 

Žarko sunce, kojeno nas grije 
I na gori pupe probudi je, 

Jare pupe u cvit razavija 
Nek s* u cviću divojka umi ja.« 

U Hrvatskome narodu sveti je Jure i znamen 
viteške slobode katoličkog kršćanstva; uzor vjere 
i viteškog junaštva. Na njegov dan se uz Kačića 
po selu pjeva: 

» Veseli se, Bosno zemljo ravna, 
kojano si na glasu odavna . . .« 

POSLJEDNJI RAZGOVOR ^ZZT: 


Spavalo je čitavo seoce pod Kopanicom. Ispod 
brine je šumila Lika, žrvnali mlinovi. Gore se uz 
put zgurile dvije starice, stare suparnice. Nije im 
se račilo usnuti. Starice se i onako brzo naspa- 
vaju. ii; 

»Seko,« prošapće Jačina, »meni je ružno.« 

»Kakva te je rugoba snašla večeras? Ta vidiš, 
kako milo sjaju zvijezde! I mjesec već daje zraku 
na Velebit. Sad na će se pomoliti iza Kopanice,« 
odvrati Nikolina. 

»Ali ga ja ne ću vi- 
' djeti. Primiče mi se 

kraj. Gušim se. Znaš li, 
kako smo se ono oda- 
vno znale potiho prepi- 
rati?« 

»Pa kao dvije obije- 
sne jetrve . . . Ko je vi- 
dio jetrve složne, pa 
bile i rođene sestre?« 

»Bilo ih je, seko, bi- 
lo. A gdje su ljudi pa- 
metni, ima ih i sada. 

Našim je starima bilo 
tijesno pod jednim kro- 
vom. Kad su se razme- 
đili, ibilo im je prostra- 
nije. I mi smo se onda 
ljepše slagale.« 

»Jesmo, draga moja! 

Samo bi kadgod uvrzili 
u glavu Nikoli: Jace ti 
zaklanja sunce. Ili bi utuvili Jaci: Nikola ti ne da 
na put. A onda bi se nas dvije naježile jedna na 
drugu. I veselile bismo se, kad bismo čule, gdje 
se naši gnjave.« 

»Da, da, seko, sjećam se. Znaš ono, kad se ože- 
nio Šime. Doveden, propalica, bio je gladan tu- 
đega. Gdje je mogao, podjarivao je Nikoline 
sinove. I tro je ruke od veselja, kad se kod tebe 
čula graja. Planinka bi mu prigovorila, a on bi 
se okosio: Muči, luda glavo! Veliš: Svoj je svoj. 
Svoj sam ja selbi! Nek se oni čepučaju, dijele. A 
mi ćemo se razmicati.« 

»Pametan je bio Nikola, Bog mu dao duši lako. 
Ali je Nikotin imenjak navukao ruglo i proklet- 
i stvo na moj krov. Digao je ruku na rođenog oca.« 

»Sjećam se. Selo se zgražalo. A moj ga je Šime 
sokolio: Pravo imaš. To je ljudski. Ni moj ćaća 


nije meni brčkao ispod nosa. Otac! Pa što je meni 
otac? Evo, ja sam se zapravo udao, a nisam se . 
oženio kao drugi ljudi. Tako i ti, moj Nikola . . .« 

»Nažalost je Nikola poslušao. A kad su ga 
umlatili negdje u bazi j i, moj je Mile plakao 
kao ljuta godina.« 

»Plakao je i moj Šime, jer mu se pomrsilo 
pletivo. Otišao je od jada u Ameriku.« 

»I sve je selo govorilo: Sretno u nepovrat! 
Kamo sreće, da se ne povrati! Ali on dođe satrta 

tijela i duše. Hvalio se: 
Moja krava ne će za 
godinu pojesti mojih 
dolara. Kupit ću konje, 
kakvih Lika nema. Uzi- 
dat ću kneževski dvor. 
Svi će seljani biti moji 
kmetovi.« 

»Da, i sa svim selom 
se zarati. A Jakicu za- 
dahnu svojim duhom.« 

»Govorio mu je: Ne- 
ma Boga ni duše. Laži, 
varaj. Misliš, da se u 
Americi stječe novac 
žuljima? Da, bijele vra- 
ne. Misliš li, da sam ja 
osakatio na poslu? . . . 
Šimina djeca nisu mo- 
gla ni vidjeti domaćega 
crnog kruha. Zaudarao 
im je.« 

»A danas daj Bože i zobenice! Daj Bože, ali 
ni nje netna!« 

»Sve je bilo udešeno, da upropaste i mene i 
tebe. No Šime spiska sve i skapa pod tuđim plo- 
tom. A njegov Jakica ubi čovjeka za prava Boga. 
Drtigo, Bog nije mačka da ogrebe. Ne mogu . . . 
Guši me dim. Svijet će reći: osveta. Ali nije ljud- 
ska, već Božja. Moj krov gori. Oprosti, seko! 
S Bogom! Va-tra!« 

Mjesec se digao iznad Kopanice oko ponoći. 
Mile se vraćao iz mlina. Pogleda i zapanji se. 
Jesu li to dva mjeseca? Ubrza korak i opazi pla- 
men, igdlje liže. Čuj, izgori! . . . Mile, što je brže 
mogao, pohiti kroz selo. 

Sutradan je Jačina kuća bila hrpa ugljena i 
pepela. Niikolinu kuću iseljaci jedva sačuvaše od 
vatre . . . 



NOVO ! 


NOVO ! 


PROCJEĆE 


roman slavne norveške spisateljice Sigrid Undsed, izašao 
je sad pred Uskrs u posebnom , krasno opremljenom izdanju 
Knjižnice Dobri0 Romana - Cijena broširano 60 Din, za 
pretplatnike 40 Din. Uvez IO Din više 


prosac / njegov auto 


Jureći punom parom cestom, po kojoj je pao 
jaki mraz, Pavao Danbry upravljao je sam svo- 
jim automobilom, a uz to je u sebi ponavljao ju- 
čerašnji razgovor sa gđom Lannes, prijateljicom 
svoje pokojne majke. 

»Uvjerena sam, da će ti se moja mala prijate- 
ljica Jacqueline svidjeti,« govorila je stara go- 
spođa, koja je uvrtila u glavu da oženi Pavla. 
»Živahna je, pametna, bavi se sportom možda i 
odviše . . . Uspjet ćeš, nema dvojbe . . . Uostalom, 
ja sam već najavila tvoj dolazak udovi de Saint- 
Clair, odličnoj gospođi, koja će te na svom ima- 
nju primiti raskriljenih ruku!« 

Pavao se nasmijao i prihvatio tu pustolovinu, 
ali ne bez skepse: nijesu mu nikako bile po ćudi 
provincijalke, koje hoće da izgledaju »gradski«. 

I tako je jutros u samu zoru krenuo k imanju 
barunice de Saint- Clair, koja je čitavu godinu 
provodila na selu. 

»Čudnovato,« razmišljao je dalje, »nekako sam 
malodušan danas, kao da mi neka opasnost pri- 
jeti ... Pa i s tim motorom nešto nije u redu . . . 
Očito ne bi ni auto htio da me vidi oženjena. 
Zbogom tada naše slobodno 1 vrludanje . . . Za- 
misli, stari druže, kako ćemo ti i ja izgledati, kad 
budemo vozili na tvojim mekim jastucima našu 
bijelu guskicu?« 

Ne puštajući volan iz ruku nastojao je da si 
stvori neku približnu sliku te svoje »buduće«, 
koja zacijelo nije nikad bila dalje od tog svog 
seoskog gnijezda. Uto automobil opasno za- 
krene i stane kao ukopan. 

»Ali right! Krasno! . . . Bog vas blagoslovio, 
kumo 1 Lannes, koja hoćete da ženite ljude... 
Po ovakvoj studeni, tko će popraviti kvar!« Skoči 
na cestu i pogleda kartu. »Još me deset kilome- 
tara dijeli od plemenite kule Saint-Clair . . . Dragi 
moj Pavle, bojim se, da se danas ne ćeš oženiti!« 

Skine kaput i haljetak, zasuče hrabro rukave od 
košulje i otvori poklopac, da vidi, što je sa 
strojem. 

»No, to mi je još trebalo!« progunđa. 

»Smrzo se sasvim... I to su mi najskuplja 
kola s prošle izložbe!« 

Bijesno zapali lulu, sjetivši se valjda, »da je 
lula peć siromaha« i stane šetati gore dolje po 
cesti, da se kako tako ugrije. 

»Ah, gospođice de Saint-Clair, da vidite svog 
zaručnika, lijep bi utisak dobili o njemu!« 

Najednom opazi, kako mu u susret dolazi neki 
mali auto, i on brže bolje počne mahati rupcem 
— S. O. S.! Mali se auto zaustavi nekoliko me- 
tara pred Pavlovim. 

»Oho, prisilan odmor!« dobaci veselo mladi 
šofer u kaki-odijelu. »Vi trebate pomoći, vrlo 
rado!« Siđe, približi se Pavlovim kolima i počne 
- pregledavati stroj. 

»Nema tu pomoći, jadni moj golube,« zlovoljno 
će Pavao. »Najbolje je, da me odvučete do naj- 
bliže garaže.« 


Šofer turi ruke u džepove, uto mu pogled zapne 

0 ploču s imenom vlasnika. 

»Gospodin Pavao Danbry! Veseli me, što vas 
mogu upoznati! Ali vi ste pravi početnik u pitanju 
auta.« Nasmiješi se veselo i skine kapu, ispod 
koje se prosu zlatna djevojačka kosa. »Dozvo- 
lite, da se predstavim: Jacqueline de Saint-Clair!« 

1 pruži mu ruku. 

Pavao se zabezekne i odskoči korak natrag. 

»Što, zar me se bojite? No, ako već ne možete 
da raskravite svoj motor, ne budite barem vi tako 
smrznuti . . . Naš prvi susret bio je svakako origi- 
nalan, zar ne? Ali ne gubimo vremena, tu imam 
konop, svezat će vaš auto za svoj, vi sjednite za 
svoj volan, pa napred! Morate dostojanstveno 
stići pred mamu!« 

»Ja ... ja ne znam, ... ja . . . ne usuđujem se, 
. . . pa bit ću smiješan!« mucao je Danbry. 

»Oho, još se cifra! Birajte: ili dajte da vas ja 
vučem ili ostajte ovdje sa tri ispod ništice!« 

Nesretnik uzdahne i pokori se sudbini. Čas za- 
tim krenuo je mali auto, kojim je upravljala dje- 
vojka, vukući za sobom na konopu Pavlov auto 
i Pavla u njemu. Ovaj je bio na sto muka i baš 
mu je odlanulo, kad je ugledao prve kuće sela. 

»Gospodine Ivane, dovodim vam mušteriju!« 
klikne Jacquelina garažisti. »Izliječite ga!« pa 
pruži rukuPavlu i našali se prijateljski: »Ne umire 
čovjek radi jednog kvara na motoru... Ali ne 
zaboravite, da čovjek često treba manjega od 
sebe!« 

Zatim odjuri kao strijela, a radnik, popravlja- 
jući kvar, stane nabrajati Pavlu, koji je zapa- 
njeno gledao za autom, odlična svojstva dražesne 
klijentice: 

»U upravljanju autom nema gospođici na da- 
leko premca! A to je još njezina najmanja od- 
lika ... Ja je poznam i znam, da . . . itd. itd. itd.« 

Ali Pavao ga je slabo slušao . . . Nikako nije 
mogao da se snađe . . . On, Parižlija, pokazao se 
tako inferioran i nespretan pred ovom malom 
provincijalkom, koja ga štaviše očarala! 

Čitav sat radio je majstor oko motora, tako da 
je Pavao stigao na imanje ibaš u doba objeda. 
Jacquelina mu iziđe ususret. 

»Dobro došli, gospodine Danbry, mama i ja već 
smo mislile, da ne ćete doći. Izvolite!« Čitavo je 
njezino držanje bilo pomalo porugljivo, ali to 
ju je činilo još dražesnijom. Nato doda tiše: »Ne 
pričajte o svojoj nezgodi, mama ne zna ništa . . .« 

Pavao joj toplo stisne ruku za tu nježnu pažnju 
i uniđe s njom u dvorac. 

Jacquelinina mama primila ga je naj prijaznije, 
i pošto je Pavao, premda nešto vjetrogonjast, 
bio otmjen, duhovit i obrazovan mladić, dan je 
protekao u najljepšem raspoloženju. Za večerom 
počne Pavao: »Nikad ne bih očekivao . . .« 

»Da će mali šofer od jutros večerati večeras 
s vama, zar ne? No, što velite o tim bijednim dje- 
vojčicama iz provincije?« 

Sutradan je auto opet vozio Pavla u dvorac Saint-Clanr, da 
— zaprosi ruku gđice Jacqueline. Dobio ju je, a kad je sav 
sretan naveče odlazio, Jacquelina je sama pregledala »zdrav- 
stveno stanje« njegova auta. 

»Doviđenja,« reče nato pružajući mu čelo, »samo, ne zabo- 
ravite, da čovjek mora štititi svoju ženu, i da ga ona mora 
posvuda slijediti!« 

»Da,« nasmiješi se Pavao, »a mi smo baš obratno počeli . . . 
No svejedno, tog našeg prvog sastanka uvijek ćemo se sje- 
ćati, zar ne?« 

»Dakako, ali (usput budi rečeno) nemojte nikad zastraniti 
s pravog puta, moj budući sup ruže, jer, kako vidite, kod prvog 
kvara morat ću ja da vas dođem spašavati!« 

Krštenje svetoga Comgalla 

Irska legenda 

Kad se Comgall, kasniji irski svetac, rodio, odnesoše ga 
njegov otac i mati svećeniku, koji se zvao Fedlimin, da iz 
njegovih ruku primi sakramenat svetoga krsta. 

Taj je svećenik već prije dugoga vremena bio oslijepio, ‘ali 
je znao sve molitve napamet te je još uvijek obavljao službe 
Božje i ostale službe svećeničke. Tako je došlo, te su se k njemu 
uputili i Camgallovi roditelji, da im on pokrsti dijete. 

Kad su stupili s djetetom pred svećenika, dogodi se čudo: na 
onome mjestu iznenada izbije izvor vode. Tom je vodom sve- 
ćenik pokrstio dijete, a kad je s tim svetim činom bio gotov, 
opro je u toj vodi i sam svoje slijepe oči: i gle, u taj mu se 
tren čudesnim načinom povratila sposobnost očinjega vida, te 
od tog doba nije prestajao slaviti Gospodina i proricati svetost 
djeteta, kojemu je tada smio udijeliti sveto krštenje. 


Težnja za daljinom 

Spjevao Ton Smerdčl 

Tračnice duge ginu u bljesku sjaja 
i po njima kao da sad juri 
želja i miso mi jaka 
put neznanog i sanjanog kraja . 

Tračnice željezne na suncu pjevaju sada , 
Često od pritiska teškog stenju stroja; 
gube se daleko , daleko bez jada 
u šutnji i miru. 

Po njima bezbrojni putnici kreću 

gonjeni tugom i traženjem nada 

k onomu jedinom viru , 

gdje im se pogledi ljube 

u krasnoj perspektivi , 

a želje se jadne tad gube 

ko moja upravo sada u svjetloj modrini. 

Slika lijevo : 

PORTRET MLADE LAĐI DAVENPORT 
Naslikao engleski slikar George Romney (1734.— 1802.), koji se pro- 
slavio slikajući mlade engleske ljepotice svoga doba dajući tim svojim 
slikama posebnu kolorističku finoću 


Pere zaista čisto! 



Opet lijepo — zaista 
uščuvano poslije J*' R j 
svakog pranja 


TERPENTINSKIM SAPUNOM 

TOMO BARAM 


SELJAČKI ROMAN 

NAPISAO WLADYSLAW ST. REYMONT 
PREVEO JERONIM KORNER (Nastavak) 


»U prsima me boli, toliko se naprežem, ali 
pretrpio sam toliko, da više ne znam, hoću li 
naći pomoći.« 

»Barane, drži ti u sebi tog vuka čvrsto, drž, 
jer nije teško doći do nesreće.« 

»Idem sutra u borik, da siječem krila . . .« 

»Razum ne vlada, kada trbuh luta.« 

»Za nešto malo drva za gorivo Židov mrvu 
plati, a treba dva dana dobro rebra istegnuti.« 

»Tomo, hajde ti odmah župniku i moli — on 
pozna činovnike i mogao bi za te govoriti, da ti 
dadu kakav posao na plantaciji.« 

»Je, kada pop zalazi nadgledniku i dobro se 
poznaju.« 

»Glup si, pop uvijek više pazi na siromašni 
narod i na pravednost. Može ti što savjetovati i 
pomoći.« 

»Nemam što u šape metnuti, a tako praznoruk, 
bez ičega ne smijem.« 

»Glupane, djecu mu ne ćeš na dar odnijeti, a 
zar što drugo imaš?« 

»Istina, ali... ipak... ne odnijeti ništa vele- 
časnomu . . .« 

»Glup si, velim ti, pođi odmah, padni mu pred 
noge, sve ispričaj — i samo se bij u prsi i plači 
i govori o djeci — vidjet ćeš, da će se župnik 
odmah smekšati.« 

»Tja, pa ću i poći,« šapnuo je brzo uvjeren i 
ustao sa sanduka, kožuh navukao, natukao Su- 
baru na oči i probijao se kroz plesače. 

Stara za njim izašla i pred krčmom mu još 
rekla: 

»Tomo ne -budi ohol s gospodinom i moli ulju- 
dno, jer seljak bez zemlje — to je ptica u vodi, 
koja širi krila i mora pijukati, da joj drugi po- 
mognu, jer bi sama potonula.« 

Nije ništa odgovorio, jer ga je taki mraz ovio, 
da je odjedared štucnuo, ali on je Subaru još 
dublje navukao na oči i pošao je ravno od krčme 
poljskim utrenikom. 

»Jest ćemo, pit ćemo, veselit ćemo se,« pje- 
vale su za njim violine. 



REDOVITU STOLICU 

laku i naravnu, bez boli 
i proljeva polučuje se upo- 
rabom starih poznatih 

BOBA OD KRKAVINE 

(Domaće Cascare). Ovo u- 
pravo odlično domaće 
sredstvo čisti želudac ure- 
đuje stolicu osujeti tro- 
most i natrpanost crijeva. 
Cijena kutiji jačih Din 12*—, 
slabijih Din 10*— . Proizva- 
đa i stavlja u promet stara 
god. 1599. osnovana Kap- 
tolska ljekarna sv. Mari- 
je, ljekarnik Vlatko Bar- 
tulić, Zagreb, Dolac kraj 
Tržnice 

DOBIVA SE U SVAKOJ LJEKARNI 


»Ako Bog da, ako Bog da!« mrmljali su tiše 
basovi, poskakujući veseli, ali Tomo nije slušao 
te glasove, što su izvirali iz strehe krčme i raspr- 
štavali se u mraznom uzduhu, kao* kiša zvukova, 
što se bliješti briljantima - — samo je išao oštro. 

Na polju se vidjelo od snijega i mjeseca kao 
po bijelom danu. 

Ogromni bijeli oblaci ležali su u prostoru, što 
se nad zemljom prostirao u velikom dostojanstvu 
tišine i bezmjerja, kao srebrno-plavi pokrovi. 
Ravnine, ustalasane brežuljcima, označene go- 
lim kosturima drveća, gomilama kamenja — raz- 
lijevale su se morem, koje je zasljepljivalo blje- 
štavom bijelinom snijega. Takva je duboka tišina 
vladala u poljima, da je Tomo još dugo čuo jeku 
krčme i od časa do časa bi se obazirao, da pogleda 
gostionicu i zlatne treperave plamičke seoskog 
svijetla, ali zatim je pospješio hod i trčao, ne 
osvrćući se na mraz što ga je bo u jabučice i dah 
mu zaustavljao. 

Križevi na cesti osuti injem, bacali su plavi- 
časte, duge sjene; pred njima je skidao kapu, 
pobožno se križao i duboko uzdisao — ponekad 
bi ukočene prste zarivao u ramena, jače stezao 
pojas i išao dalje. 

Ponekad bi poskočilo jato divljih patki s tihim 
i prodornim krikom, časak kružilo i zapadalo u 
bijelu, srebrnkastu maglu, što je visjela nad sni- 
jegom — onda bi opet zec bježao kroz polja, 
zastajkivao, prisluškivao stojeći na stražnjim no- 
gama i odmicao 1 dalje; opet bi neki bezoblični, 
sivi oblak plovio po prostoru i bacao plavičastu 
sjenu na snijeg; pa neki suhi glas studeni letio je 
nad zemljom i razbivši se u miljarde drhtaja, 
iskrivio se u bljescima i mutio taj Božji mir zim- 
ske noći; te šušanj, poput teškog uzdaha, trčao 
je od šuma, zatim gluhi i daleki šum — i bila je 
ponovo 'tišina, mrtvilo, pustoš i velika, slatka sa- 
njivost na zemlji. 

Tomo se na ništa nije osvrtao, jer je u duhu 
snovao: kako će doći župniku, kako će mu pasti 
do nogu, kako će mu reći: Dobrotvore ! — kako 
će se rasplakati i kako će početi pred tim dragim 
ocem da iskazuje svoje jade i svoju bijedu, i već 
se tako potresao, da su mu suze ganuća bljesnule 
u očima, skotrljale se niz obraze i smrznule se 
na brkovima. A zatim je mislio o kući i djeci. 

»Maricu ću dati u službu, Jozefinu isto, bit će 
djevojkama bolje, a i meni lakše,« ali nešto ga je 
zaboljelo u srcu pri pomisli na rastanak od djece. 
»Spavaju predragi mališi, spavaju,« pomislio bi 
pipajući brižno žemičke i kašu, ikoje je imao u 
džepovima. »Isus će dati, da dočekamo proljeće, 
pa će se lakše naći posao, i oni će nešto zaraditi,« 
mišljaše. »Bije također Isus, bije,« šapnuo je, 
trljajući lice snijegom. »Popušta Isus, popušta« 
i postaj kivao je prisluškujući. Od gospodskih 
žitnica, koje su se izdaleka pomaljale sivim stije- 
nama, 'dopirala je jeka pasjeg laveža. Počeo je 
ići polaganije i sve je jače i bojažljivije napinjao 

SARGOV 

KALODONT 

* 



Slika desno : 

STARI DVORAC 
Naslikao Helmut Krommer 


vid, jer ta pasja graja, lajanje, zavijanje — sve 
su se više i groznije približavali. Domalo je opa- 
zio nekoliko pasti kako bijesno nešto među so- 
bom trgaju. 

Na zamku su ovce skapavale od leptirove bo- 
lesti na stotine, a sluge, pošto bi im odrli kožu, 
vukle su ih iza kuća i zatrpavale snijegom. Psi su 
se sa svih strana zalijetali gozbenom stolu i dane 
i noći se gostili, žderući otpadke. 

Tomo ih je izdaleka obišao i pošao je prečcem 
prema selu, zasutom po padinama gora, ovjen- 
čanom malom, drvenom crkvom i gomilom sna- 
žnih lipa, što su kao starci uokrug sjele i svojim 
ogromnim, granatim tijelima branile ga od vjetra 
i zle sudbe, žamoreći šapatom u tihe imjesečinaste 
noći. 

Parohija je stajala nešto niže, u sredini vrta, 
bačenog na bok gore; i u dodiru sa selom. Pred 
balkonom, većim od mnoge seljačke kolibe, Tomo 
se zadržao, skinuo kapu i počeo je prilaziti s noge 
na nogu, jer ga je hrabrost podpunoma napu- 
stila; zagledao je u osvijetljene, ali roletama pre- 
krivene prozore, češao se po glavi, pljuvao, opet 
se krstio da dobije odvažnost, ali nije smio ući. 

Crkva je stojala tako blizu i tako se tajan- 
stveno crnjela, a prozori su se tako čudno blje- 
štili mjesečevim svijetlom, lipe su danas imale 
tako strašan izraz, a križevi vječitih grobnica na 
groblju bili su tako veliki i tako su se oštro ocr- 
tavali u snijegu, da je Toma neki praznovjerni 
strah stiskao za grlo. Počeo je u sebi drhtati, ali 
stajaše neprestano. 

Ponekad bi sumorni oblak 
dijelio mjesec od zemlje ba- 
cajući prozirnu, kao od 1 le- 
peze, sjenu, tada je u vrtu, 
u grmlju nešto tajanstveno 
zahučilo; ponekad su gredice 
na crkvi ili stupovi plotova 
s hukom pucali od mraza, 
onda su opet vrane lepetale 
krilima i tukle se vrišteći po 
putu, po hrvama smeća; konj 
je negdje u staji zarzao, raz- 
leglo se blejanje ovaca, ili 
se kvičanje svinja, što su 
grizle kod korita, prolilo iz 


župnikova svinjca i drhtalo časak u zraku, dok 
tišina nije ponovo pala i sve obuhvatila. 

Tomo neprekidno stajaše, gledajući makinalno 
sad bijelu paru, što se dizala iz vlažne zemlje, 
sad tu i tamo iblješteca svijetla u selu. Pala mu 
na um djeca, te samo šapnu: »Siročići dragi« i 
odmah uđe svladavajući bojažljivost — ravno u 
župni'kovu kancelariju. 

Svećenik na lupu otvaranih vrati ustane od 
stola i žurno je naticao naočari. Tomo baci u 
kut kapu i koliko je bio dug prostre mu se do 
nogu. 

»Oče! Dobrotvore dragi!« šaptao je plačljivo 
stišćući mu noge. 

»Što? Tko je 'to? Koji si ti? Zašto?« Župnik je 
bacao prestrašena pitanja, prestrašen naglošću 
Tomovih pokreta. (Nastavit će se.) 

NJEZINO JEDINO DIJETE (Svršetak sa str. 355.), 

unese u auto. Margareta oblivena suzama prekri- 
vala je dlanovima oči. Bila je preplašena, izgle- 
dalo joj, -da će pasti, ako pogleda na dijete. Go- 
mila je svijeta opkolila auto, dok je iz njegove 
nutrine prodirao rastrgani glas: 

»Moje., ubogo, moje jedino dijete!« 

Gomila se razišla, kad su prve zvijezde pre- 
krile plavu kupolu ineba, a auto ponio mrtvog 
sina ocu, a sin je mrtav povratio majku ocu. Na 
pločniku ostadoše ruže. Pokupio ih siromah 
dečko i prodao nekoj dami, koja ih je u kasnoj 
noći ponijela na svoj grešni sto. 


PORTRET BEZ ULJEPŠAVANJA 

NAPISALA ZDENKA JUŠ1Ć-SEUNIK 


Kad već bi sve ugovoreno, i on pristao, da ispuni želju, 
koja se nametala kao najviša zapovijed, Petru postade čudno 
u duši. Je li san ili java? I napokon hoće li on moći da to 
izvrši?! U početku izgledalo imu jednostavno i lako kao 
igrarija kakva i nije vidio nikakve zapreke, da to ne učini. 
Dug je tištao njegova ramena, preuzete obveze silile su ga, 
da nešto poduzme, iako nije znao, što bi to imalo biti. I 
tad imu se kao spasenje u času, kad se najmanje nadao, 
pojavio njegov glavni vjerovnik, poštovani stric i dobro- 
činitelj još iz davnih vremena. Pozajmljivao mu je novac na 
lijepa obećanja, dalekosežne osnove i na malo zarade, do 
koje je dolazio agentirajući po cijele dane artiklima, koje 
niko ne će. Pa kad se Petru već naježila kosa od straha, da 
je sad konačno kucnuo čas obračuna, kad će zatajiti po- 
sljednje sigurno vrelo, iz kojega je crpao, kad sva druga 
zatajiše, stric mu stavi čudnu svoju ponudu. 

Petar je pisac u stihovima i u prozi. On stvara sve, što 
zasjeca u lijepu književnost, od lirskih pjesnica do senzacio- 
nalnih romana, drama, dubokoumnih eseja i bolećivih no- 
vela. On je već napisao toliko toga, da niti sam ne pamti, 
što je sve djelo njegova talenta. Kad se u večer vraća kući 
nakon rada i trčkaranja, kad' zbaci sa sebe sjećanje na sitne 
zgode i nezgode dana, dok se rasipao u dokazivanju i pre- 
pirkama, svijao u smjernim poklonima, uvlačio u slatke fraze 
i provaljivao u žestini zanosa i temperamenta, on sjeda za 
sto, hvata pero i baca se svom dušom na veliki i divni knji- 
ževni posao. 

Okušao se na sve načine, pribjegao je svakoj mogućnosti 
ma i najmanje zamamno j i kad radi kao pisac bogodane 
invencije i sjajnih programa za budućnost, Petar je uvjeren, 
da se razotkriva sva njegova ličnost i dolazi do izražaja 
genijalna sposobnost, koju niko još ne otkri u sebi. 

Pred njim bi iskakivale figure, kojima je on udahnjivao 
život i opet im ga kao od šale oduzimao i zaplitalo se i 
rasplitalo klupko ljudskih udesa, kojima je ravnala njegova 
mašta. 

Na njegov mig ustajali su vitezovi i modrobradi moder- 
nog doba, na njegovu želju unakrštavali se mačevi, prolije- 
vala se krv i padale mrtve glave. On je vodio podmukle 
borbe uzvitlanih strasti, borio se za pravdu i žigosao ne- 
pravdu, veličao kreposti, parodirao slabosti. Bogataše je 
svlačio, siromahe do časti i slave vodio, jednima stavljao u 
ruke moć i bogatstvo, druge proganjao i zlostavljao. Žene 
i ljubav nabacivao je po volji, inscenirao sukobe, izmišljao 
stupice, pomagao im u nevolji i osvećivao im se u srdžbi. 
Da, sve što je htio, bilo je — što je zaželio, imao je. 

A stric njegov gledao je to iz prikrajka i govorio: 

»Sve je to laž — žestio se i omalovažavao. — Sve je to 
izmišljeno, preuveličano, uljepšano, u kalupe stješnjavano, 
izglađivano, brušeno i opet preopravljano. Nigdje ni truna 
istine, nigdje ni sjene pravih ljudi, kako ih je bog stvorio 
i kakvi uistinu jesu. Nekakve nakićene lutke, što se vrte na 
uzici i biraju lijepe riječi, da ne ispadnu iz koncepta. Kome- 
dijaši, što plešu, kako im se žviždi, i niti pojma nemaju, 
što bi u njihovu slučaju, u jednom sličnom momentu uradio 
pravi čovjek. Ove ekstaze, ovi govori, suze, sentiment, sve 
je -to opsjena. Moralne doktrine su laž, pokreti, osjećaj 
djela, sve je to laž i ništa drugo. Izmisliš neke dekoracije, 


■koje ni đavo ne razumije, udesiš osvjetljenje 
prema situaciji, upleteš neke muzičke akorde, 
što diraju u srce, i kad si se pobrinuo za sav taj 
ugođaj, koji nije drugo nego pijesak u oči na- 
ivnoj publici, što je izvalila oči i ne usuđuje se 



niti da diše od strahopočitanja prema stvaraocu 
svih tih čuda, kad si dakle vješto udesio, što je 
potrebno, da se makar kakvim sredstvima i ma- 
kar u koju cijenu izbije efekat, onda počinje igra. 
Igra života, veliš, a o realnom životu ni traga. 
Svi- likovi retuširani, u smislu pjesničkih ideja 
postavljeni, u kojima vibriraju žice umjetnog 
nadahnuća, o kojem jadni mali čovuljak niti ne 
sanja. Sve neke refleksije, da .se postigne poanta, 
ugađanje prema ideji, romantika i fraze, u koje 
umotaš svoga junaka, da se siromah niti maknuti 
ne može. Nijedan pokret nije njegov, nijedna 

riječ nije na mjestu. Istinu, za ime Božje, daj 
istinu.« 

»Istina se tek naslućuje izdaleka!« uvjeravao je 
Petar u muci. 

»S istinom ne smiješ napolje bez obzira; ljudi 
to ne podnose. Kao krijesnica ona samo zasja i 
opet utrne.« 

»To je zlo!« zagrmio je stric u lice preseneće- 
nom književniku. 

»Zašto izbjegavati istinu i ne popravljati svi- 
jet isticanjem istine? Vidiš, ja se istine ne bojim, 



V KNJIGAMA 
— Gore desno: Kod izbora knjiga u knjižari 
laiku — Dolje desno: Najmlađi prijatelj knjige 


naprotiv ja je tražim. I zato, mladiću, naručujem 
kod tebe svoj portret. Niko još nije opisao moju 
osobu i: moja djela — ničije pero nije još ovje- 
kovječilo moje pošteno nastojanje, koje mi je 
pomoglo do položaja, koji imadem. Mislim, da 
mi dosta duguješ, da na taj način otplatiš dug. 
Opiši moj život od najranije mladosti do dana- 
šnjega dana! Datumi i sve potrebno stoje ti na 
raspoloženju. Može biti pripovijest ili roman — 
moje vlastito ime ili izmišljeno. Uvjet je: mora 
biti štampano u ovdjašnjem listu, da svi moji 
znanci čitaju i da odmah znaju, da se o meni radi. 


Da pucaju od zavisti zlobnici, koji mi osporavaju uspjehe, 
i da se pobudi interes žena prema mojoj malenkosti. Mora 
biti ogledalo mojih velikih misli, osjećaja i rada; prosjek 
kroz život, ditiramb znanju, dobroti i sposobnosti. Ali na 
jedno te posebno upozoravam, da ne smetneš s uma: portret 
mora biti bez uljepšavanja.« 

Petar je obećao. Ali lako nije bilo. Mrčio je arke papira, 
lomio pera, brisao znoj sa čela, prekidao posao i opet ga 
nastavljao. Bože, hoće li uspjeti? Tako divno je opisao sve- 
možnog bankara, da se sam gušio od ganuća nad tom 
utjelovljenom krepošću jednog rijetkog velikana srcem i 
duhom. Mali seoski kramar rastapao se u ljubavi za bližnje 
— sretni liferant i novčar dijelio je šakom i kapom, ublaži- 
vao svačiji jad, donosio svakome pomoć i spas. Blještavi 
podvizi, herojska djela i dogođaji nizali se u redu bez kraja 
i konca. Jedan dogođaj veći i ljepši od drugoga — jedna 
ljubavna pustolovina nadilazila je drugu bogatstvom knji- 
ževne mašte. Ali, oh Bože, nije li zahtjev za istinom tresao 
nad glavom pisca? Nisu li mu podrezana krila i sputan polet 
i snaga, da dade nešto veliko i nezaboravno? Trebalo je 
početi opet iznova. 

Sjajni nastupi, snobovske grimase, govori i zamisli, sve 
kićeno i veliko, nenadmašivo i primjera dostojno, precrtano 
je jednim mahom. Iz zamke lijepe književne laži izvija se 
pravi lik uvaženoga gospodina X, isprsuje se, gura naprijed, 
pozdravlja na sve strane i viče u pretencioznosti purgarske 
duše: »Evo me, to sam ja!« No sa sličnošću s modelom, koja 
biva sve izrazitija, sa izgrađivanjem svih pojedinosti nje- 
gove karijere i upuštanjem, da se osvijetle dosad neosvi- 
jetljene i u zagonetnu šutnju ovijene strane života i djelo- 
vanja njegova — sa preciznim radom na iznošenju prošlosti 
i sadašnjosti i vjernim kronološkim registriranjem nepo- 
bitnih činjenica raste i Petrov užas do sve većih dimenzija 
i sili ga na uzmak glavom bez obzira. On je propao, dođe 
li na javu, što je napisao. Prekinut će se veze, obi jedi t će ga 
zbog nezahvalnosti i nikad mu ne će oprostiti, što se drznuo 
da zagrabi u srž života, makar i stotinu puta bilo istinito. 
On je propao, neminovno i zauvijek propao. Noći bez sna, 
dani puni neizvjesnosti, kolebanja i očaja nižu se bez kraja. 
Dva djela, dva portreta leže jedan pored drugoga. Spremni 
za štampu, gotovi. I nad njima lebdi krik kao prijetnja: 
Istinu! Istinu! P a kad' se već napuni čaša gorčinom do vrha, 
klonu Petar iscrpljen i proštenje stricu, koji je došao da 
vidi, što on radi, neka sam bira. U duhu je već vidio, što će 
se sad zbiti, i obamro od straha čekao je, da se bijes sil- 
nika obori na nj i da ga smrvi. Časovi bijahu vječnost, ali 
rezignacija jadnoga književnika ne obaziraše se više na tok 
vremena, te nije imao ničem više da se nada. Pa ipak takvu 
osudu nije očekivao. Polako, posve polako digao se stric 
sa naslonjača, kad je pročitao i posljednji redak, a zado- 
voljstvo i ponos razli mu se licem i zadršće u glasu. 

»Pročitao sam, sinko, što si napisao »meni u slavu. Živa je 
istina sve, sto si kazao. Mnogo sam već i zaboravio, ti si me 
sad podsjetio. Uspio si i hvala ti za to. Evo, može se pisati 
po istini i duši, moguće je prikazati čovjeka kakav jest i ka- 
kav je bio. Radi i nadalje tako i ne ćeš se pokajati.« 

Petar ga bojažljivo pogleda. On je pročitao, naravno, 
samo onaj prvi rukopis. To je dostajalo. Je li se rugao 
s njime ili je govorio ozbiljno? Tek bio je zadovoljan s tim, 
da je portret uspio. I nikad se više nije bunio. 


Stalci će čitatelj »OBITELJI« već danas naručiti preKrasnt 
roman »P R O L £ J E Ć E«, Koji Je ovit> dana Izišao Iz štampe 

»Od svega ima »pomoći,« opet će Pavao osje- 
ćajući sve veće i veće sažaljenje nad ubogim Ma- 
nuelom. »Zar ne bi bilo sredstva proti toj bolesti?« 

»Kakvo mi sredstvo još preostaje,« odvrati 
Manuel, »i kakvu sebi mogu još stvarati nadu, 
da ću se popraviti, kad me ni ljubav prema njoj 
nije bila kadra ozdraviti?« 

I iznenada provališe iz njega izljevi osjećaja, 
to žešći, što ih je dugo u sebi krotio, te nastavi: 

»Ljubio sam je iskreno i dosad je ljubim i uvi- 
jek ću je ljubiti, pa »sve da mi srce od bola i 



SMIJEŠAK DJEVOJAČKOG PROLJEĆA 

pukne, ne bih želio, da je ne ljubim. Ona je bila 
u mom životu svijetla točka, ona mi se objavila 
kao utjelovljenje svega dobroga, ona jedina, i 
druge takve nisam poznavao. Još kad je bila di- 
jete, već tada mi se svojim anđeoskim licem, svo- 
jim plavim vlasima, onako pobožna i dobra, či- 
nila kao neko biće više od mene, različna od 
mene i od svega, što me je okruživalo. Bila je 
kao mali anđeo, koji je došao s neba, koji je 
trpio na zemlji i čeznuo za nebom, a ja sam je 
branio, zaštićivao i služio joj. Da su je bili osta- 
vili kod mene, ne bih »bio ovo, što jesam. Ali ona 
je otišla od nas, njeno je lice izblijedjelo u mo- 
jim uspomenama, a kad 1 se iza nekoliko godina 
opet povratila, bilo je već kasno, previše kasno. 
Moja je nesreća bila već gotova.« 

Manuel zgrabi sa stola neki papir, zgnječi ga, 
rastrga na tisuću komadića i bacao ga na sve 
strane s tolikim bijesom, kao da u vjetar baca 
pepeo svojih spaljenih nada, svoje mrtve sreće. 
Zatim nastavi izgovarajući žestoko riječi: 


( NASTAVAK > 

»Ali ja nisam sam kriv radi svog bijednog 
stanja. Sve se urotilo proti meni: zli ljudi, koji 
su me okruživali, dobri ljudi, koji su me ođne- 
marivali, okolnost, đavao i nesretna sudbina. Od- 
gajali sume u kavanama., u igračnicama. Moja mi 
mati nikad nije govorila o Bogu, osim kad bi 
izrekla kakvu kletvu. O vjeri i ćudoređu govo- 
rila je, kad se htjela narugati ili kad me je htjela 
zastrašiti. A kakvo je ono dijete, koje nema od 
roditelja vjere i ćudorednih načela? Bilo bi bolje 
privezati mu kamen za vrat i baciti ga u vodu. 
Bar ne bi moralo trpjeti cijeli svoj život, a možda 
i cijelu vječnost. Što je dakle i moglo drugo iz 
mene biti nego to, što sam postao? Jabuka ne 
pada daleko od stabla. Vi znate moju majku i 
moga brata. Ja možda nisam tako pokvaren kao 
oni, ali eto — dao sam se na piće, najprije iz 
neke slabosti, zatim pomalo iz običaja, pa nisam 
ni opažao, što sam postao. Nisam sebi ibio svije- 
stan svoje pogreške, svoga poniženja, sve dok 
nisam opet ugledao Franjicu: tek tada sam opa- 
zio, koliko se ona razlikuje od svega, što me je 
okruživalo, te sam tada stao naslućivati o stva- 
rima, o kojima prije nisam imao ni »pojma, o stva- 
rima, kao što je vjera, poštenje, čast. Vjerovao 
sam joj sve, što »mi je o tim stvarima govorila, 
zavolio sa»m to, zavolio sam i nju samu, oboža- 
vao sam je svim žarom svoga srca, sa svetim što- 
vanjem, sa strahom, te sam u svojoj ludosti sa- 
njao o to»m, da ću po njoj postati drugi čovjek, 
da ću se izdići u onu idealnu atmosferu, u kojoj 
se ona bila tako visoko digla iznad mene. Poku- 
šavao sam da se popravim, borio sam se iz svih 
svojih sila, koje su mi još bile preostale. Ali ne- 
moguće je oprijeti se sudbini, i što sam se više 
otimao, to sam dublje padao. Spopadao me očaj, 
omrznuo mi život i sam sebi sam postao mrzak. 
U takvu raspoloženju nisam tražio druge pomoći, 
nego da sam sebe osramotim, pa kad se već ne 
mogu izdići ik njoj, da upadnem što dublje. Možda, 
ćete promatrajući izbliza moju sudbinu priznati, 
da zaslužujem prije sažaljenje nego pogrdu, jer 
nisam ja kriv tomu, što mi se dogodilo, nego je 
glavni krivac slučaj, on je razlog mojoj nesreći, 
kao što je kod »drugih, na primjer »kod vas, razlog 
sreći.« 

Manuel digne glavu i nastavi nekim izaziva- 
čkim glasom: 

»Pa napokon kakvu ste zaslugu imali u tom, 
što nikad niste pali? Kakvim ste se opasnostima 
morali uklanjati, kakve ste borbe morali podu- 
zimati? Vaša vas je majka odgojila kao kršća- 
nina — zar ne? Vaš otac je bio čestit čovjek. 
Dobar primjer, dobri savjeti, dobre pouke, koje 

JUBILARNI 

DUHOVNI KONCE RAT 
ĆIRILO-METODOVA 

KORA 

Među zagrebačkim prired- 
bama Velikoga -tjedna zauzeo 
je posebno mjesto duihovni 
komcerat Ćirilo-Metodova ko- 
ra na Vel'iki četvrtak uveče. 
Taj je duhovni koncerat bio 
priređen na spomen jubileja 
1900. godišnjice smrti Kristo- 
ve, te je za nj zgodno oda- 
brano spomen-veiče Kristove 
posljednje večere. Veliki četvr- 
tak trebao bi uopće da 'bude 
dan duhovnih koncerata, samo 
dakako sa skladbama, koje 
obrađuju muku Kristovu. Ovaj 
konce rat je održan u Malom 
Kazalištu. Cijeli program kon- 
certa hio je vođen jedinstve- 
nom idejom. Između 9 izvede- 
nih skladbi od Čajkovskoga, 
Arhangelskoga, Stjepanova, 
Kožina, Bortnjanskoga, Česno- 
kova i Nikoljskoga prve četi- 
ri su pokorničke, druge četiri 
uskrsne, a posljednja je zavr- 
šni sla-vospjevni psalam. Cije- 
li je program izveden solidno. 
Kod pojedinih osobito uspje- 
lo izvedenih skladbi vidio se 
jasno napredak ovog mladog 
pjevačkog zbora prema kon- 
certu izvedenom zimus u za- 
grebačkoj katedrali. Uopće je 
značajka ovog zlbora, da raz- 
vija vrlo žilavo djelovanje i da 
pokazuje veliku smionost o na- 
stupima. Ali smione prati sre- 
ća, pa tako je i ovaj smioni 
zbor praćen uspjesima. Želimo 
mu ih još većih. Nažalost pu- 
blika ovajputa nije napunila 
dvoranu kazališta onako, kako 
je to ovaj koncerat zaslužio. 

Dr. J. A. 

ČITAVA LIVADA 

U KOTLU! 

Kao sto sunce kod bijeljenja na 
tratini, vuče milijune mjehurića ki- 
sika kroz mokro rublje, isto tako 
tjera RADION već kod samog 
pranja milijune mjehurića kisika 
zajedno sa sapunicom kroz rublje. 
Sigurnije i brže bit će rublje čisto 
i sniježno bijelo! 


RADIO 

ste primili još u dječjim godinama, dobro dru- 
štvo, vaš društveni ipoložaj — sve su to bile same 
straže oko vas, kojih ja nisam dobio. Kada dakle 
ispoređim život nas dvojice, trebala me zapravo 
iznenađivati jedna stvar: što ja nisam još gori, 
i što vi niste bolji.« 

Taj nepredviđeni zaključak prenerazi Pavla. 
Često je razmišljao o svojim krepostima s nekim 
ugodnim i opravdanim udivljenjem. Na svoje je 
pogreške manje mislio, i to uvijek s nekom po- 
pustljivošću. Prvi put mu je sada u životu došla 
misao, da sve vrednote na ovom svijetu imadu 
vrijednost prema prilikama i da su njegove vla- 
stite zasluge, kako reče Manuel, zaista vrlo ne- 
znatne prema svemu, što je dobio bez ikakve 
svoje zasluge, i da je tu sklonost Providnosti 
mogao često 'bolje upotrebiti, nego što je to 
uistinu činio. Htio je već Manuelu nešto reći, da 
popravi njegovo mišljenje o sebi, ali srce kao da 
mu se najednom smekšalo, te je iz njega izašla 
samo nijema zahvala Providnosti, a ujedno ga 


je oibuzelo iskreno sažaljenje prema Manuelu, 
čija se sudbina toliko razlikovala od njegove. 

Prijateljskim se pokretom nagnuo s postelje 
prema mladom čovjeku, koji se iscrpen spustio 
na stolac, ali Manuel se žestoko povuče dalje. 

»Ne,« reče, »pustite me! Među nama može biti 
samo mržnja. Vi ste previše sretan, a ja previše 
nesretan. Vi me prezirete, a ja sam ljubomoran 
na vas. I to ludom ljubomorom, nepomirljivom, 
jer ćete vi uvijek biti onakav, kakav ja nisam i 
ne mogu biti, jer možete bez stida stisnuti ruke 
svojih prijatelja, moliti se Bogu, ljubiti čestitu 
ženu i ponuditi joj svoje ime. Zavidim vam na 
sreći, koje sam ja postao nedostojan, zavidim 
vam na toj krvi, koju ste smjeli proliti za nju. 
Stidim se pogledati vam u lice. Za me je muka 
misliti na vas. Želio bih, da vas nikad nisam vidio, 
da mogu zaboraviti, da ste uopće na svijetu, za- 
boraviti, da vam radi ljubavi prema njoj ne smi- 
jem svinuti ni jednu vlas!« 

(Nastavit će se.) 

11041 Proljetni trenškot iz pam. 

gabardena potstavljen sa nepromočivim 
batistom i kockastom potstavom 

Din 435- 

K tome extra potstava za hladnije vri- 
jeme Di n 125— za ukopčati. 




JETNI IZBORi 


11042. 


iz do- 


brog gabardena u veoma brižnoj izrad- 
bi potstavljen sa nepromoč batistom i 
kockastom potstavom Din 580 - 
K tome extra potstava za hladnije vri- 
jeme. za ukopčati Din 125 — 



11045. Klina kabanica „Singl” 

iz gumiranog kepera u maslinastoj boji 

Din 185*- 

Kišna kabanica iste fazone iz impre- 
gniranog nepromočivog celtštofa u sme- 
đoj ili maslinastoj boji Din 380*— 
Posebna kapuca Din 40’— 




11043. Trenškot iz Čisto vune- 
nog gafesrdena u modnim boja- 
ma, u finoj izradbi, potstavljen sa ne- 
promočivim batistom i kockastom pot- 
stavom Deits 780*— 

Posebna potstava iz vunenog velura za 
ukopčavanje stoji Din 22©"— 


11046 Kišna kabanica „Tren - 

ikot” iz dobro gumiranog kepera^ u 
maslinastoj ili smeđoj boji Din 240*— 
Kišna kabanica iste fazone iz impre- 
gniranog nepromočivog celtštofa u ze- 
lenkastoj ili smeđoj boji_ Din 380*— 



11044. Ti’enUrotlžnalboijss sa« 

bsrdcnsi (fina vuna I) u savršenoj iz- 
radbi, potstavljen sa nepromočivim ba- 
tistom i finom kockastom potstavom 

Din 980"- 

Posebna potstava iz devine dlake, za 
ukopčavanje Din 35 0*— 

11048. Klina kabanica „Lord** 

najbolja vrst iz čisto vunene engleske 
cei t- tkanine u lijepoj zelenkastoj boji 
sa kapucom, može služiti i za uniformu 

Din 720*~ 


11047. Kišna „Fregoli" kabani- 
ca, nosi se na obje strane, s jedne 
strane zelenkasti keper, s druge do- 
bra smeđa guma Din 290*" 

„Fregoli" broj 11047a) iste fazone u 
mnogo težoj kvaliteti, s jedne strane 
izgled proljetnog ogrtača, s druge sme- 
đa guma, izgleda kožnatog kaputa 

Din 420*- 



Mušterije Uvan Zagreba neka zatraže besplatni katalog 
(1^4 strana preraajnog iajbora robe modu i kućanstvo) 

PO JSJEMV SMO sve:, što jesmo 

AAP1SAO DK JOSIP AADPlC 


Proljetno veče sjeda na krovove gradskih 
kuća i prisluškuje uzdasima dana, koji zamire. 

Sjedim kod stola s djecom. Čitam večernje no- 
vine, a djeca prevrću neke časopise tražeći u 
njima slike i čitajući tu i tamo koji potpis, naslov 
ili kakvu kratku anegdotu i šalu. Tako čekamo 
večeru, koja nam se u kuhinji sprema. 

»Tata, šta je to humor?« pita me osmogodišnja 
kćerka, koja je naišla na taj naslov iznad skupine 
šala, što ih je stala da čita. 

Još joj nisam ibio ni do rekao tumačenje, kako 
je humor u ovom slučaju isto, što i šala, a već 
joj se javlja brat, blizanac, da me upita : 

»A šta je to teatar?« 

Nagnuo sam se nad onaj hrvatski list, koji je 
on imao pred sobom i kojega je urednik sigurno 
bio uvjeren, da je upotrijebio finiji izraz napi- 
savši »teatar« mjesto lijepe hrvatske riječi »ka- 
zalište«, pa sam djetetu rekao značenje te riječi. 

»Pa zašto tu piše teatar, a ne kazalište?« stao 
se buniti mali pučkoškolac. 

»Teatar kažu kazalištu Nijemci i Francuzi,« 
pokušam mu protumačiti. 

»Ali ovo nije njemački ni francuski list, nego 
hrvatski!« 

»E, eto vidiš, ima ljudi, koji više drže do onoga, 
kako »govore Nijemci i Francuzi, nego kako go- 
vorimo mi Hrvati. A to ne valja. Ti lijepo kaza- 
lištu uvijek ikaži samo kazalište, kad govoriš 
hrvatski, pa će se i po tom znati, da voliš više 
svoje nego tuđe!« 

Upao sam u razlaganje, koje dijete možda nije 
pravo ni shvaćalo. Ali nije dalje više ništa reklo. 

Uto je ušla služavka, da spremi stol za večeru. 

Cijele te večeri vraćala mi se misao na ona 
dječja pitanja. I sam sam sebe pitao: zašto hrvat- 
ski inteligenti, kad govore i pišu, tako rado upo- 
trebljavaju tuđu riječ i ondje, gdje imademo 
lijepu hrvatsku riječ istoga ili bar sličnoga zna- 
čenja? Mislim, da se ne varam, ako ustvrdim, da 
se i u tom očituje ono pretjerano klipsanje za 
modom, koje je za današnji naraštaj tako zna- 
čajno. Djedovi naši stvoriše lijepu riječ kaza- 
lište, ali pri koncu svjetskoga rata eto najedam- 
put sve češće naziva teatar, koji je kušao da 
istisne našu lijepu riječ. Nije, hvala Bogu, 
uspjelo, te je ostalo samo kod afektacije. Više 
uspjeha je imala riječ muzika, kojoj je prilično 
uspjelo istisnuti riječ glazba, što su nam je stvo- 
rili očevi naši i protiv koje su se doduše i prije 
ponešto bunili filolozi, ali je ona ipak bila pre- 
vladala sve do svjetskoga rata, i tek negdje god. 
1917. nastao je odlučniji pokret za prevlast riječi 
muzika, jer da tako kažu i Francuzi i Talijani i 
Nijemci pa i Rusi i Poljaci. Čast svima, ali mi- 
slim, da su s narodnoga stanovišta u tom među 
Slavenima ipak najdosljedniji Česi, koji nikad 
— ne će reći glazbi muzika, nego uvijek samo 
hudba, povijesti ne će nikada reći historija nego 
samo dejepis, koračnici nikad marš nego pochod, 


nikad ne će u privatnom životu ili štampi upo- 
trebljavati latinske nazive mjeseci januar, fe- 
bruar itd. nego samo svoje narodne nazive, koji 
nisu nimalo ljepši od naših hrvatskih naziva mje- 
seci. Za primjer te dosljednosti u narodnim na- 
zivima najbolje služi to, da su Česi i za radio, 
koji još nije proslavio ni desetu godišnjicu svog 
pravog proširenja, smjesta stvorili i uveli u opću 
upotrebu riječ rozhlas, koja sigurno nije ljepša 
kovanica, nego što je naša riječ glazba, od koje 
naši pristaše muzike bježe kao vrag od tamnjana. 

Ne ću da takvom razmatranju podvrgnem re- 
dom, zašto neki misle, da je ljepše reći litera- 
tura mjesto književnost, pompa mjesto sjaj, hu- 
mor mjesto šala, religija mjesto vjera, klavir 
mjesto glasovir, interesantan mjesto zanimljiv, 
internacionalan mjesto međunarodan, tonfilm 
mjesto zvučni film, ekran mjesto platno (u kinu), 
bina mjesto pozornica, revija mjesto časopis (ili 
smotra), žurnalista mjesto novinar, štamparija 
mjesto tiskara, student mjesto đak, rabat mjesto 
popust, direktor mjesto ravnatelj, redakcija mje- 
sto uredništvo, ekonomija mjesto gospodarstvo 
itd. Bezbroj je tih međunarodnih izraza, koje 
naša gradska inteligencija upotrebljava već tako, 
te misli, da se bez njih ne bi mogla dosta fino i 
precizno izraziti. A tko od sviju tih misli i na to, 
da se i tim izrazima otuđujemo našem selu? Pre- 
vladaju li te strane riječi u našem novinstvu i u 
našim knjigama, zar će ih prigrliti selo? Ne, selo 
ne će nikada primiti ono, što je njegovoj duši 
tuđe. 

U našem djetetu je ona zdrava jezgra naše 
narodne duše, pa kao što nas dijete odmah razu- 
mije, ako kažemo šala mjesto humor, a ne shvaća, 
zašto netko kaže teatar mjesto kazalište, tako 
reagira i naš seljak, koji će osjetiti jaz između 
sebe i onoga, tko bi davajući mu pouku upotre- 
bljavao riječ »ekonomski« mjesto »gospodarski«, 
»interesantan« mjesto »zanimljiv« i slično. A zar 
nije naj idealni je govoriti uvijek onako, kako bi 
te svatko mogao što lakše razumjeti? Ili zar smo 
pustivši se struji, koja iz tuđine preplavljuje naš 
gradski život, već tako daleko zaplivali, te smo 
sebi s tuđim riječima stvorili i posebne pojmove, 
koji nas još više utvrđuju u tvrdokornom upo- 
trebljavanju nenarodnih riječi? 

Ušlo je već u običaj, da se na sve strane viče 
na nastranosti mode, a da se na svu tu viku nitko 
ne osvrće, nego da ipak svi idu za modom. Možda 
je isto tako uzalud tražiti od onih, koji se i te 
kako znadu razmetati svojim narodnjaštvom, da 
ne popuštaju svakom vjetriću, koji dune i nosi 
tuđice svake vrste u naš lijepi hrvatski jezik. A ja 
bih ipak s Preradovićem rekao, da smo po jeziku 
sve, što jesmo, i da se prema tome najbolje mjeri 
naša ljubav prema narodu, kako ljubimo jezik 
svoj čuvajući ga ljubomorno, štogod je više samo 
moguće, od tolikih natruha tuđinštine, kojima ga 
sve više nagrđuje utjecaj grada u govoru i tisku. 

ŽENSKI 

MAJICA 1 DIJET E 

Majka i liječnik. Savremena gospo- 
darska kriza ostavit će strašnih tra- 
gova na zdravstvenom stanju hrvat- 
skog naroda. Uslijed nestašice no- 
vaca sve manje bolesnika traži pravo- 
dobno liječničku pomoć te se sve pre- 
pušta sudbini. Tu je već zavladao 
potpuni nihilizam. Ništa ne poduzi- 
mati protiv bolesti već samo čekati, 
kako dobri Bog dade, to je općenito 
pravilo na selu. Ljudi kao da su po- 
sve zaboravili ono ispravno načelo: 
Pomozi si sam, pa će ti i Bog pomoći! 
Posljedice tog nehaja na zdravstve- 
nom polju nijesu izostale. Među Hr- 
vatima je smrtnost u godini 1932. po- 
rasla za 25%, a naročito se to opaža 
kod male djece u prvoj godini života. 
Zarazne su bolesti u znatnom pora- 
stu, vjerojatno radi slabe ishrane i 
nečistoće. Griža i trbušni tifus ja- 
vljaju se raštrkano po svim kraje- 
vima, a od sušice umire svaki četvrti 
čovjek u Jugoslaviji. Kamo to vodi, 
vidjet će se najbolje na potomstvu. 

Od naročite je važnosti, da buduće 
majke znadu, kada imaju bezuvjetno 
da pitaju liječnika za savjet u po- 
gledu svoga zdravlja, da izbjegnu 
štetnim posljedicama po svoje zdra- 
vlje i da si osiguraju normalan tok 
poroda i zdravo dijete. Među liječni- 
cima prevladava mišljenje, da žena 
mora svakako potražiti liječnika u 
ovim slučajevima: 1. Kad joj za vri- 
jeme trudnoće nateknu noge ili ruke. 
Kad opazi, da joj je prstenje premalo, 
a cipele preuske. Kad osjeti bolove 

^Muutiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiim^ 

1 Uvijek novosti! | 

| Za proljetne i ljetne | 

1 haljine 

| Tkanine | 

[Svilenej 
I V u n e n e I 

| pamučne, umjetne svile 1 
| deleni | 

| Za rublje | 

| Svile, batisti, popelini, 1 

| čarape, rukavice, čipke, | 

| kratka i pomodna roba f 

\febinecA 

Zagreb 

| Hadićeva ('Duga) ul. 1 | 

SVIJET 

u čelu i bljesak pred očima ili pušta 
malo mokraće. Ti su znakovi su- 
mnjivi za upalu bubrega i tu samo 
rana liječnička pomoć može otkloniti 
trajne 'štetne posljedice od majke. 
2. Kad teško diše kod svakog posla 
ili uspinjanja uz stepenice. Tu valja 
misliti na grešku srca ili pluća. 3. 
Kod teškog i bolnog mokrenja u 3. 
ili 4. mjesecu trudnoće. To je sumnji- 
vo, da nešto nije u redu s mokraćnim 
mjehurom. 4. Kod učestalih spontanih 
pobačaja ili preranih poroda valja 
dati pregledati krv. 5. Pod konac tru- 
dnoće ibi se konačno svaka prvorot- 
kinja morala dati od liječnika poučiti 
o pripravi za dojenje i o pravilnoj 
dječjoj njezi. 

Zdravlje naše djece zahtijeva od 
svake majke, da se strogo drži pred- 
njih pravila i potraži liječničku po- 
moć, dok nije prekasno. 

Dr Ivo K e č k e š 


ZDUAVEJE 

Vruća limunada. Tko je prehlađen, 
taj treba da se dobro iznoji, pa će 
mu proći prehlada. To će najbrže i 
najbolje postići vrućom limunadom, 
koju treba piti prije spavanja. Limu- 
nada se ovako pripravlja: Istisni sok 
iz jednog većeg ili iz dva manja li- 
muna u oveću čašu. Tome dodaj dvije 
žličice sitnog šećera ili još bolje čistog 
vrcanog meda. Na to nalij vruću vo- 
du i dobro promiješaj te popij prije 
spavanja. Uzmeš li k tome još jedan 
aspirin, pospješit ćeš znojenje. Da- 
kako da se treba i dobro pokriti po- 
krivačem 

Liječenje srčane boli. Dok ne dođe 
liječnik, učinimo ovako: bolesniku va- 
lja svući sve tijesne haljine, te metnuti 
mu na prsa melem od gorušice. Osim 
toga treba dati bolesniku 20 kapi bal- 
drijanove tinkture sa malo konjaka. 

Doba nahladnih bolesti nastupilo je. 
Različite prehlade, katari, upale vra- 
ta, groznica, pa i sama gripa na dnev- 
nom su redu. Posljedice znadu biti 
katkada vrlo teške. Treba zato već 
kod prvih znakova gornjih bolesti 
uzeti prokušane Aspirin tablete. 

Emancipirajte se 

od Inostranih proizvoda, u 
tome leži Vaš patriotizam 

DINARA 6*- 

SALVODONT 

pasta za zube, bijeli zube, odstranjuje 
i rastapa zubni kamen. — Proizvodi : 
Drogerija SALVATOR 
Zagreb, Ilica 61 — Vlasnik M.F.J.Segedi 
Kod narudžbe od 12 tuba uz izrezak 
ovog oglasa cijena tubi Dinara 5 a — 



REDOVITU PROBAVU 

osiguraju 

TUŠKANOVE PROBAVNE BOBICE 

biljevnog sastava, one čiste i razređuju 
krv, uređuju stolicu i probavu i time spre- 
čavaju navalu krvi. Cijena Din 15‘— . Pro- 
izvađa i stavlja u promet stara god. 1599. 
osnovana Kaptolska ljekarna 
Sv. Mari je. Ljekarnik Vlatko 
Bartulić, Zagreb, Dolac kraj 
'l ržnice. Dobivajuse u svim ljekarnama 


KUHINJSKI RECEPT/ 

Torta od maka. Načini tijesto od 
5 dkg vanili šećera, 10 dkg maslaca, 

15 dkg brašna. Tim tijestom obloži 
dno u obliku za tortu. Miješaj 6 žu- 
manjaka, 20 dkg šećera pjenušavo. 
Dodaj 15 dkg fino samljevenog maka, 
grožđice i mrvice navlažene rumom, 
i snijeg od 6 bjelanjca te sve zajedno 
pomiješaj, metni na priređeno tijesto 
i peci polagano. Pečeno pospi vanili 
šećerom. 

Kocke od oraha. Miješaj 20 dkg še- 
ćera sa 8 žumanjka pjenušavo, dodaj 

16 dkg oraha i 9 dkg lešnjaka, 3 dkg 
mrvica, navlaženih sa malo ruma, čvr- 
sti snijeg od 6 bjelanjca i na po- 
sljetku 3 dkg rastopljenog maslaca. 
Peci u maloj namaštenoj tepsiji. Pe- 
čeno iskreni, odozgo namaži marmela- 
dom od kajsija, nareži na kocke, sva- 
ku prev.uci ocaklinom od kave i metni 
u sredinu polovicu oraha. 

Pariški odresci. Načini snijeg od 5 
bjelanka, pomiješaj 30 dkg šećera kri- 
stala, sok od pol limuna, to tuci na 
pari, dok postane jako gusto. Jednu 
šalicu te bijele smjese izvadi posebno. 
U drugo pomiješaj sameljenih oraha 
ili lešnjaka da bude čvrsta smjesa. Da- 
sku pospi šećerom i na to smjesu 
razvaljaj, premaži sa bijelom masom, 
te ostavi neko vrijeme da se suše, a 
zatim reži dugačke nareske. 


U zraku leži... Milijuni mjehurića 
kisika učinili su svoje djelo, kad je 
rublje, oprano sa Schichtovim Radio- 
nom, postalo opet sniježno-bijelo i 
mirisavo čisto. Ovaj marljivi drug u 
Schichtovom Radionu nadoknađuje 
domaćici mukotrpno i dugotrajno 
pranje i bijeljenje rublja. Sapun, koji 
sadržaje Schichtov Radion, rastvara 
nečistoću, a kisik je odstranjuje i u 
isto doba bijeli rublje. Domaćica ne- 
ma ništa drugo da uradi, nego da se 
ravna po uputi. Schichtov Radion 
pere sam, on opere i bijeli rublje bez 
Vaše pomoći. 




* 

KUCTUHN1 SVIJE T 


KAZALIŠTE 

Eugen d’ Albert: MRTVE OČI, 

opera u jednom činu s pred- 
igrom ma libreto od H. H. 
Ewersa i M. H e n r y a, preveo 
A. B i ,n i č k i, prva li z v e d b a u 
Hrvatskom Narodnom Ka- 
z a jli ištu u Zagrebu 8. t r a v- 
n j a 1933. — O glazbenom sklada- 
telju Eugenu d’ Albertu bilo je u 
našem listu govora prošle godine 
iza njegove smrti d kod ponovne 
zaigrObačke izvedbe njegove najpo- 
znatije opere »U dolini«. I opera 
»Mrtve oči« odaje glavne značajke 
melodij.sk e dopadljivosti, verističke 
dramatičnosti i instrumentacijske 
dotjeranosti. Ali posebne jačine ne- 
ma. Radnja se događa na dan Kri- 
stova svečanog ulaza u Jerusaliim. 
Kod tog ulaza ozdravi Krist slijepu 
Korlćanku Myrtocle, ženu Rimlja- 
nina Arcezija, koja je željela da 
progleda zato, da uzmogne vidjeti 
svoga muža, kojega idealno ljubi. 
Međutim Arcezije je vrlo ružan. A 
desilo ' se, da je Myrtoćle, kad je 
progledala, najprije opazila rimskog 
centuriona Galbu, mladića, koji po- 
tajno ljubi Myrtocle-u, te ona po- 
misli, da je to Arcezije, njen muž, 
i padne imu u naručaj. Arcezije iz 
ljubomore ubije Galbu. My/.*tocle 
žali, što je progledala, te daje sun- 
cu, da joj opet ubije očinji vid. Ona 
je opet sretna uz Arcezija. — Iz- 
vedba je pod dirigentom Matači- 
ćem bila vrlo dobra. Pjevači Hržić, 
Stefain'ini te gđe Nožinič, Druzović 
i Ra dobo j u glavnim ulogama iz- 
vrsni. Publika nije ni kod premije- 
re dupkom napunila kazalište. 

Dr. J. A. 

KNJ1Ž.HVNOS1 

NARODNA STARINA, časopis 
za historiju i etnografiju 
južnih S 1 o v j e n a, glavni 
urednik dr Josip Mat as o- 
v i ć, 26. svezak; cijena 50 Din. 
— Sveučilišni profesor dr Matasović 
stekao je u naučnim krugovima veliko 
priznanje izdaivajući uz velike finan- 
cijske napore ovaj časopis, koji bi za- 
služio, da nađe čitalaca u svim inte- 
ligentnijim krugovima radi obilja 
nada sve vrijedne i zanimljive građe, 
što je u svakom svesku donosi o na- 
šem narodnom životu, umjetničkim 
starinama i etnografskim zanimljivo- 

DESINFEKTOR 

Zavod za uništavanje stjenica, žo- 
hara, moljaca, štakora, miševa kao i 
ostalih kućnih i poljskih štetočinaca 

ZAGREB 

Rad i šina ulica 8. Telefon 87-43 

Postupak vrlo jednostavan! Cijene 
umjerene! Uspjeh zajamčen! 


stima sviju naših krajeva. Tako ovaj 
26. .svezak donosi veliku monogra- 
fiju o otoku Mljetu od dra B. Gušića 
s krasnim slikama. Tu je i studija o 
fućkalicama od dra B. Širole, o kojoj 
smo već, jer je izašla i u posebnoj 
knjizi, prije izvijestili. Sam urednik 
dr Matasović iznosi neke fragmente 
'•iz povijesti 17. stoljeća, Hamdija Kre- 
ševljaković nas upoznaje s dva ; po- 
vjesničara iz Bosne, dr M. Prelog 
piše o putu hrvatskih predstavnika 
na etnografsku izložbu u Moskvu g. 
1867., a F. Heffler o narodnim obi- 
čajima »Krisnice« i »Zeleni Juraj«. 
Prepo ručamo ovu odličnu reviju svim 
našim čitaocima, koji imadu zanima- 
nja za narodni život u prošlosti. 


JE Cl VAM VOTNAIO? 

1. Kada se rodio Franjo Krsto 
Frankopan? 

2. Koji je hrvatski kajkavski knji- 
ževnik, velikaškoga roda, iz XVII. 
stoljeća pisao i pjevao i na sloven- 
skom jeziku? 

3. Tko je »Onufriuš Kopriva, po- 
eta laškouličanski«? 

4. Koje su najglasovitije slike hr- 
vatskoga slikara Celestina Medovića? 

5. Tko je prvi oplovio svijet? 

6. Po komu je Lombardija dobila 
ime? 

7. Po čemu je nazvana Portugal- 
ska? 


Zavod za endlanje, ažuriranje 
i plisiranje 

A MA K £ A R I Ć 

ZAGREB, Ilica No. 5 (Oktogon) 

Prima na izradbu sve vrsti mono- 
grama , vezenje rakom i strojem , 
te precrtavanje na platno (vordruck). 
Solidna izradba uz umjerene cijene! 


ODGOVORI NA PITANJA IZ PRO- 
ŠLOGA BROJA 

1. Ničejski je crkveni sabor 325. od- 
redio, da se Uskrs slavi svake godine 
u prvu nedjelju poslije proljetnoga 
punog mjeseca. Prema tomu Usjtrs 
može doći najranije 22. ožujka, a naj- 
kasnije 25. travnja. 

2. Na Uskrs se blagosiljaju jaja, 
sir (bijeli smok) i meso, što je nekada 
Crkva vjernicima branila uživanje -tih 
jela kroz cijelu korizmu, pa ih vjer- 
nici nijesu htjeli početi blagovati prije 
nego li ih Crkva blagoslovi. 

3. Na 23. se travnja svake godine 
slavi spomen svetoga Jurja, viteza i 
mučenika, rodom iz Kapadocije u 
Maloj Aziji, a ubijena za Isukrsta u 
Palestini za progonstva kršćana pod 
rimskim carem Dioklecijanom. — To- 
ga se dana slavi i spomen na svetoga 
Jurja, biskupa i mučenika iz doba 


Dioklecijanovog progonstva kršćana 
u Dalmaciji. Sveti je Juraj biskup o- 
vao u Saloni (Solin) u Dalmaciji, ne- 
kada najljepšem rimskom gradu na 
istočnoj jadranskoj obali. Mučeni- 
čkom je smrću poginuo god. 296. Ro- 
đen je ili na Melaeni ili Meliteni. Me- 
laena (grčka riječ, znači »crna«) je 
otok Korčula. Melitena je otok Mljet. 
Oba su jedan blizu drugoga. 

4. Marko je Marulić nazvan »otac 
hrvatskoga umjetnog pjesništva«. 
Njegova je epska pjesma u šest pje- 
vanja »Istorija svete udovice Judit u 
versih hrvački složena« prvo knjiže- 
vno djelo tiskano u hrvatskom jeziku. 
Djelo je dopjevano 22. travnja 1501. 

5. Pogrešan je naziv Kamenita vra- 
ta. Pravilan je nazim Kamena vrata. 
Tako je po duhu hrvatskog jezika, a 
tako piše i u starim listinama. 

6. Jedan se od najsramotnijih dana 
u povijesti svijeta nazivlje »crni dan 
od Ypern-a«. To je 22. travnja 1915. 
Taj su dan njemačke čete navalile 
klornim plinom na Francuze u polo- 
žajima kraj Ypern-a. Od plina je 
umrlo 5.000 francuskih vojnika, a 
15.000 ih se otrovalo. Ovo je poče- 
tak ratovanja otrovnim plinovima u 
svjetskom ratu. »Crnim danom od 
Ypern-a« nazvali su ga Nijemci. 

7. Agrumi su naranče i limuni. 



BALET UČENICA ZAVODA SV. JOSIPA U SARAJEVU 
na jednoj zabavi toga zavoda 



Mudrijaš. Željko je napokon donio 
kući dobru svjedodžbu. Ujak Karlo 
pokloni mu za to deset dinara i reče: 

»Čuj, Željko, ti moraš učiti još 
marljivije, a ujedno i misliti na to, 
da ti ono, što naučiiš, nitko ne može 
oduzeti«. 

Oženjeni imaju prednost. — »Na- 
mještam u svom poslu samo oženjene 
ljude.« 

— »Zašto?« 

— »Jer se njima nikada ne žuri 
kući!« 

Zubi. Učitelj tumači djeci, kako 
kako. čovjek dobij a zube. Pošto je 
sve objasnio upita jednog učenika: 

»Reci mi, koje zube čovjek na po*- 
sl jetku dobij a?« 

»Umjetne!« 

Štedljivost. Gospođa se razgovara 
s novom služavkom i veli: 

»Danas je doba krize; potrebna je 
štednja, te ja tražim služavku, koja 
će biti neobično štedljiva.« 

»Pa ja sam sa prijašnjeg svog mje- 
sta otpuštena samo* zbog štedljivosti.« 

»Kako to?« 

»Nosila sam haljine svoje gospođe 
i slala živežne namirnice svojoj majci 
u Banjaluku iz gospođine kuhinje.« 

Prsten. »Molim vas, uzmite natrag 
ova,j prsten, koji sam jučer kupio 
kod vas . . .« 

»A zašto? Nije zgodan za ne- 
vjestu?« 

»Prsten je zgodan . . . ali nisam ja!« 

Zašto? Dođe neki stranac u grad i 
upita jednog gostioničara: 

»Gdje je kolodvor?« 

»Toga vam ne ću kazati.« 



»Zašto?« 

»Jer mi jedva čekamo, da ovamo 
dođe koji stranac.« 

Sa ulice. Jedan gospodin stane dru- 
gome na nogu. Drugi viče: 

»Gdje su vam oči?« 

»U iglavi.« 

»Pa zar ne vidite moje noge?« 

»Nažalost ne, jer nosite čizme.« 

Kuharice. »Zašto vi uvijek imate 
debelu kuharicu?« 

»Da ne može obući moju haljinu, 
kad ja odem van.« 

Pred kinom. Na blagajnu jednog 
kina dolazi čovjek i pita: 

»Molim pola karte!« 

»Mi ne prodajemo pola karte.« 

»Ali ja imam samo jedno oko...« 

Čistoća. Lukić je u gostima kod 
Petrića. Iza ručka mu veli: 

»Vaša kuhinja mora da je savršeno 
čista . . .« 

»Po čemu to zaključujete.« 

»Po tome, što je svako jelo miri- 
salo na sapun . . .« 

Umjetnički ukus- »Vi želite neku 
sliku starih majstora? Evo vam jedan 
originalni Rubens. Taj će divno ukra- 
siti vaš dom!« 

Mušterija: »Dobro, dobro, ali 
je i suviše malena, a da pokrije rupu 
na našem zidu.« 

Kod kineskog poslanika. Kineski je 
poslanik u Beču davao svečani ban- 
ket, pa se baš toga dana sastala dva 
veća gospodina i jedan će od njih: 

»Ideš li ti večeras kineskom posla- 
niku?« 

»Ne, jer baš putujem u Graz.« 

»Dakle ni tebe nisu pozvali.« 

Ispravak. Jedan je list donio, da je 
g. N. N. umro. On ih zamoli, da to 
isprave, jer da je on živ i zdrav. Kako 
nije poslao zakonski ispravak, novine 
nisu htjele sebe desavuirati, već su 
napisale, da se g. N. N. rodio. 

Dobrotvor- »Onome gospodinu, koji 
tamo prolazi, imam zahvaliti za sve 
svoje blagodati.« 

»Kako to? On je vlasnik brojnih 
sladoledarnica . . .« 

»Da, a ja prodajem tablete proti 
želudčanim bolestima.« 



— Halo, draga Ivko! Rekao mi je 
Cvjetko, da si me čas prije zvala. 
Oprosti, da nisam odmah mogla na 
telefon . . . znaš, kako je. Bila sam za- 
bavljena oko Jasnice. Ona je naime 
doručkovala ... i kao' »velika dama« 
mora da ima potpuni komoditet, sve 
joj mora biti u redu i svi mi moramo 
stajati na njezino rsapoloženje . . . 
Što? Dobila si od uredništva »Obite- 
lji« zahvalu za one pisanice... A i 
ja sam dobila zahvalu za one nove 
pretplatnike. Vrlo im se svidjelo naše 
nastojanje: vele, da bi bilo idealno, 
kad Ibi se mogla postići što življa 
suradnja između uredništva i čitate- 
lja. Svaki bi čitatelj morao da su- 
osjeća sa časopisom, koji mu dolazi, 
i da sa svoje strane uznastoji prema 
svojim mogućnostima oko njegova 
napretka. Svak na svoj način ... Ali 
čekaj, ja sam uz zahvalu i još nešto 
dobila od uredništva. Pogodi što?... 
Nije, nije... nego »Proljeće«, novo, 
ukusno uvezano. Premda sam ovih 
dana prezaposlena, ukrala sam nešto 
vremena i cijelu knjigu pročitala. Sad 
je čita Cvjetko, i jedva sam ga na- 
tjerala, da začas prekine i pripazi na 
Jasnicu, dok se s tobom malko po- 
razgovorim . . . Ljepota stvari vidi se 
tek, kad je ovako u cjelini možeš obu- 
hvatiti. Oprema je savršena; velim ti, 
najbolje što sam dosad vidjela: fini 
papir, originalni ovoj sa karakteri- 
stičnim fjordom i svježom proljetnom 
grančicom... Sadržaj ti je već po- 
znat, no najprije ti preporučam, da 
pročitaš pogovor o Sigridi Undset, 
koji je napisao dr Lj. Maraković, . . . 
pa ćeš posebnim očima gledati na 
probleme, koje glasovita spisateljica 
iznosi i koji su neprestano aktuelni. 
... Dobro. Dođi, dodi! Do viđenja! 


DOBRI | A N I NJEGOVA KOKOŠ 



Dobrijanu bilo 
sveg na svijetu dosta, 
te od njega eto 
slavni vrtlar >posta. 


A1 gledajte, djeco, 
nastala je trka, 
jer mu zlobna koka 
nasade čeprka. 


Pograbio ciko 
svoju dragu koku, 
dosjetljiva imiso 
blista mu u oku. 


Na noge joj sitne 
cipelice meće: 
nasade mu više 
čeprkati ne će. 

Vodoravno: 1. Glazbena jedi- 
nica. 5. Madžarsko muško ime. 9. Lje- 
topisi, godišnje knjige. 11. Mjera za 
površinu. 12. Francuska zamjenica. 
13. Geometrijski pojmovi. 16. Pripa- 
dnik indijanskog plemena. 18. Vrst 
vode tekućice. 19. Dva vokala; inici- 
jali našeg akademskog slikara. 21. 
Kratica za Kristovog učenika. 22. 
Žensko ime. Naprava za odvađanje 
vode. 26. Stvari, kojima se tko pod- 
mićuje. 

^Okomito: 1. Prijedlog. 2. Lična 
zamjenica. 3. Pripadnik jedne evrop- 


ske države. 4. Veznik (apostr.). 6. 
Zadnja počivališta. 7. Dijelovi kuće. 
8. Rijeka u Srbiji. 10. Mjesto u Sri- 
jemu. 14. Kraljeva odluka. 15. Azij- 
ska država. 17. Stočna hrana. 20. Slu- 
žbeni spis. 23. Jedinka za mjerenje 
otpora struje. 24. Uzvik. 

Odgonetka križaljke iz br. 15. 

1 — 3 Mažuranić, 4—2 katarakte, 
5 — 6 Amerika, 7—8 prerano, 9 — 28 
Karpati, 10—11 Davorin (Trstenjak), 
12—13 mužar, 14—15 Ika, 16—17 Eta, 
18—19 nanuk, 20—21 eu, 22—23 ea, 
24 — 25 ia, 26—27 a. a. (ad acta). 


ŽEL9EZHK 

11 

kao i ostalo željezno po 
kućtvo kupujete najbolje 
i najjeftinije kod proiz- 
vađača 

FILIP BAUMA ZAGREB 
ulica Ivana Dežmana 1 

(Prolaz u Tuškanac) 
Telefon broj 83-60 i 53-46 


i 

MAT1JA ŠNELER 

ZAGREB, FRANK0PANSKA ULICA 11 

TELEFON 79-88 

Specijalna radiona svih vrsti okvira. — 
Veliki izbor najmodernijih gotovih okvira 
Biondel, Barok i t. d„ ovalnih, ćetvero- 
uglastih i okruglih. — Stalna izložba 
Madona u ukusnim ovalnim okvirima. 

Preuzimaju se svi staklarski poslovi. 
Izložba 1 prodaja raznih slika. 


DOMAĆI C E 

kupujte potrebitu sta- 
klarsku i porculan- 
sku robu u staklani 

R. PASARIC, ZAGREB, 

Ilica 5 Ilica 5 



Znojenje nogu i tijela 

Uslijed vrućine, teškog rada i hoda, mnogima znoj izje- 
da kožu ispod ruku, između nogu i nožnih prstiju te 
tako nastaju rane, vuk, upaljenje i otekline. Sve to 
brzo i sigurno prolazi, ako se upotrebljava Bartu- 
lićeva ljekovita mast i ljekoviti posio, koje 
proizvađa stara u godini 1599. osnovana Kaptolska lje- 
karna Sv. Marile, ljekarnik Vladko Bartulić, Zagreb 
Dolac kraj Tržnice. Cijena kutije posipa Din 6‘— . 

Dobiva se u svakoj ljekarni. 




KABANICE ZA SVE H 
<iODl$f1JE DOBE IZ TKA* 
fHME DEYIf1E 80JE.KA0 
I NAJNOVIJE MAIJIME, 
K0STII1I I T D. KUPIT ĆE- 
TE NAJBOLJE JLKOMFIKCUl 


SA M 0 iJUHb ULICE VA 3 

razjedajte naše inoj 

Ilustrovani tjednik , Obitelj * izlazi svake nedjelje. Pretplata 30 Din na tri mjeseca, za inozemstvo 3 dolara godišnje. Pretplata se plaća unaprljep 
Rukopisi se ne vraćaju. m ObltelJ* izdaje Konzorcij Kuća Dobre Štampe . Za izdavača i uredništvo odgovara Dr Josip Andrit, glavni urednik m Obitelji m 
Zagreb, Trenkova 1. Adresa uredništva i uprave m Obitelji* : Zagreb, Trg Kralja Tomislava 21. Telefon 54-17. Cek. rać. pošt. šted. br. 33.536*. 
. Obitelj * se tiska u Tiskari Narodnih Novina u Zagrebu. Za tiskaru odgovara V. Kirin, Zagreb, Deželićeva ul. 2. 







Izvedba 
T omićeva 
»F r a ti j a 
T r e n k a« 
u Splitu 


Desno: PRIZOR IZ IV. ČINA 

Dolje : DILETANTSKA GRUPA 
HRVATSKOG RADIŠE 
U SPLITU 

fcoja je izvela Tomićevu dramu 
„Barun Franjo Trenk", s režiserom 
g. Milivojem Ganza 

Sve slike foto Ercegović 




